Spejdernes drøm om at omdanne Middelgrundsfortet i Øresund til en ø for unge er blevet til virkelighed.

Nordea-fonden har valgt at støtte projektet med 120 millioner kroner.

Dermed er vejen banet for en ø, hvor spejdere og andre friluftsinteresserede kan se frem til adventureløb i øens kilometerlange kældergange, friluftskoncerter, lejrture med overnatning i sheltere og svævebaner over havnebassinet.

Det er på mange måder en drøm, der går i opfyldelse for spejderne, lyder det fra Lasse Bolander, der er bestyrelsesformand for ungdomsøen:

- Middelgrundsfortet er en fantastisk ø, der ligger ude i Øresund. Da spejderne så, at den kom til salg, var der rigtig mange, der tænkte, at det var et fantastisk sted for unge mennesker.

Læs også : Unge vil ud i naturen og sige tjikker likker tjau tjau

- Øen ligger væk fra byen og hverdagen, men tæt nok til, at det er nemt og praktisk at komme derud, siger Lasse Bolander.

Den lidt isolerede placering er også noget, der begejstrer formanden for den forenede spejderorganisation Spejderne, David Hansen.

- Mobilforbindelsen er så dårlig, at man er nødt til at være i øjenhøjde og være nærværende, så man kan får nogle andre typer samtaler, siger han.

Inden ungdomsøen kan tages i brug for alvor, skal det det gamle Søfort, som blev opført i 1890’erne, totalrenoveres. I det færdige søfort skal der blandt andet etableres et stort spisehus og mere end 500 sovepladser både inde og ude.